એ એકસરખી સ્વસ્થતાથી બોલી રહ્યો હતો. તેનાં અવાજમાં જરાક સરખો ય થોથવાટ ન હતો અને આંખોમાં ચમકારો હતો. જેમ્સ અને ઈયાન તેનું આ પરિવર્તન આશ્ચર્યથી જોઈ રહ્યા હતા અને એ એકધારો બોલી રહ્યો હતો, 'ક્યારેક એ સપનું સતત આવ્યા કરે છે... ક્યારેક થોડીક કલાકોના અંતરાલ પછી આવે છે... પણ તેનો ડર, તેનો ખૌફ, તેનો ભાર મારા દિલોદિમાગ પર સતત, હરપળ રહ્યા કરે છે. હું રાત્રે ઊંઘી શકતો નથી અને દિવસે બીજું કશું વિચારી શકતો નથી... મારે તમને કહેવું જોઈએ કે નોકરીમાં પણ દિવસભર મને એટલો ભય લાગતો હતો કે હું એકપણ કામમાં ધ્યાન પરોવી શકતો ન હતો... મારે બિલકુલ નિખાલસતાથી એ પણ કહેવું જોઈએ કે, મારી ગર્લફ્રેન્ડ સાથે સેક્સ કરતી વખતે પણ મને આ સપનાના જ વિચાર આવતા હતા અને હું તેને સંતોષી શકતો ન હતો...'